FI Euroopan unionin virallinen lehti C 202/2

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

(2006/C 202/02)

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

5 artiklassa ja 17 artiklan 2 kohdassa tarkoitettu rekisteröintihakemus

”POHOŘELICKÝ KAPR”

EY nro: CZ/PDO/005/0360/02.09.2004

SAN ( X ) SMM ( )

Tämä yhteenveto on laadittu ainoastaan tiedotustarkoituksiin. Hakemuksen täydelliset tiedot löytyvät eritelmästä, joka on saatavissa kohdassa 1 ilmoitetuilta kansallisilta viranomaisilta ja Euroopan komissiolta (1).

1. Jäsenvaltion toimivaltainen viranomainen:

Nimi: Úřad průmyslového vlastnictví Osoite: Antonína Čermáka 2a CZ-160 68 Praha 6 Puhelin: (420) 220 383 240 Faksi: (420) 224 321 009 Sähköposti: posta@upv.cz

2. Ryhmittymä:

Nimi: Rybníkářství Pohořelice a.s. Osoite: Vídeňská 717 CZ-691 23 Pohořelice Puhelin: (420) 519 424 372-5 Faksi: (420) 519 424 243 Sähköposti: rybnikarstvi.pohorelice@iol.cz Kokoonpano: Tuottaja/Jalostaja ( X ) Muu ( ) Kyseessä on neuvoston asetuksen (EY) N:o 510/2006 5 artiklan 1 kohdassa tarkoitettu poikkeus, koska alalla toimii vain yksi tuottaja. Komission asetuksen (ETY) N:o 2037/93 1 artiklan vaatimukset täyttyvät.

3. Tuotelaji:

Luokka 1.7 — Tuore kala ja siitä valmistetut tuotteet

4. Eritelmä (yhteenveto 4 artiklan 2 kohdan edellytyksistä)

4.1 Nimi: ”Pohořelický kapr”

4.2 Kuvaus: Pohořelicen karpille ovat tunnusomaisia erinomaiset kasvuominaisuudet ja vähintään 58 prosentin lihansaanto. Tämä lihansaanto on ruumiinrakenteen näkökulmasta seurausta erittäin hyvästä lihakkuudesta ja painonkasvusta sekä pienestä päästä. Eläville kaloille on ominaista elinvoimaisuus, vastustuskyky ja hyvä terveydentila. Pohořelicen karpin tuotantoon käytetään linjojen risteytyksiä (hybridejä). Jalostetun kalan erinomaisia ominaisuuksia ovat koostumukseltaan kiinteä ja ulkonäöltään tuore lihas, lihaksen vaaleanpunainesta punaiseen vaihteleva väri, tuore kalan tuoksu ja erityisesti hieno maku, joka riippuu kalan kulloisestakin lajista. Makuominaisuuksien osoituksena on tuotteen asiakas- ja kuluttaja-arvo. Sille määritetty käyttö- ja nautinta-arvo on yli 92 pistettä sadan pisteen asteikolla (kalanlihan aistinvaraisen arvioinnin järjestelmä).

Markkinoille tuotettu kala jaetaan seuraaviin painoluokkiin: 1. luokan karppi (1,50–2,50 kg) ja valiokarppi (2,50–4,00 kg). Myös muita painoluokkia voidaan käyttää. Kala saatetaan vähittäisjakeluun elävänä tai prosessoituna. Prosessoidut tuotteet saatetaan markkinoille tuoreina ja jäähdytettyinä, jäädytettyinä, marinoituina tai savustettuina.

4.3 Maantieteellinen alue: Břeclavin ja Znojmon hallintoalueet Etelä-Määrin läänissä.

4.4 Alkuperätodisteet: Pohořelicen karpin tuotannossa noudatetaan sovellettavaa lainsäädäntöä ja yrityksen omaa ohjeistoa. Yritykselle annettu vientinumero on CZ 1008.

Koska emokalat merkitään yksilöllisesti ja koska käytössä on tarkkaa kaupallista tietoa (istutus- ja poikasrekisteri ja markkinoille saatettujen kalojen vastaanottotodistukset) ja varastotietoa (allasrekisteri, markkinoille saatettujen kalojen toimitustodistukset ja prosessoitavien kalojen vastaanotto- ja toimitustodistukset), minkä tahansa kalan alkuperä voidaan milloin tahansa jäljittää luotettavasti. Koko tuotantoprosessiin kohdistuu jatkuva ja tiukka eläinlääketieteellinen valvonta. Kalanjalostamossa on käytössä sertifioitu tuotannon kriittisten valvontapisteiden järjestelmä (HACCP- ja BRC-järjestelmä).

Yhtä sukukannoista — Pohořelicen suomutonta karppia — ei viljele mikään muu tuottaja rajatun maantieteellisen alueen ulkopuolella.

4.5 Tuotantomenetelmä: Käytetty tuotantomenetelmä on puoli-intensiivinen. Kalanrehun pohjana on luonnonmukainen kalapohjainen tuote. Vain joinakin aikoina vuodesta kaloja ruokitaan pääasiassa viljasta koostuvalla lisärehulla ja hyvin vähäisessä määrin rehuseoksilla. Rehuvilja hankitaan yksinomaan paikallisilta maataloustuottajilta. Jo muutamien kalasukupolvien ajan on ollut käytössä suljettu tuotantoketju, joka takaa riippumattomuuden ympäristöstä kaikkien kalaluokkien tuotannossa. Tuotantoketjun kesto on 3–4 vuotta riippuen kalojen vaaditusta koosta. Kalojen kutu toteutetaan keinotekoisesti valvotuissa olosuhteissa. Ensimmäisen kasvatusvuoden aikana käytetään tarvittaessa lisärehuna sertifioiduilta tuottajilta hankittuja rakeisia täysrehuseoksia tai murskattua viljaa. Toisesta vuodesta lähtien lisärehuna käytetään paikallisilta tuottajilta hankittua viljarehua. Kalojen prosessointi tapahtuu samalla alueella kalanjalostamossa, joka vastaa tiukimpia eläinhygieniavaatimuksia ja EU-direktiivejä (CZ 433). Prosessoidut kalat saatetaan markkinoille tuoreina ja jäähdytettyinä, jäädytettyinä, marinoituina tai savustettuina.

Kaikki toiminnot — kasvatuksen lisäksi myös prosessointi — on toteutettava samalla maantieteellisellä alueella. Tähän on syynä tuotantoon käytettyjen lammikoiden sijainti (pyynnin ja prosessoinnin välisten viiveiden minimointi ja sitä kautta tuotteiden laadun maksimointi). Syynä on myös se, että näin koko tuotantoprosessia voidaan valvoa paremmin ja sen joustavuutta lisätä, niin että asiakkaan tarpeisiin voidaan vastata välittömästi. Eräänä syynä on myös paikallisten asukkaiden laaja ja pitkäaikainen kokemus kalanjalostuksessa.

4.6 Yhteys maantieteelliseen alkuperään: Kalatalouden juuret Pohořelicessa ja Lednicko-valtickýn alueella ulottuvat aina 1100- ja 1200-luvulle. Vuodelta 1396 on kirjallinen merkintä rajakreivi Joštin teettämistä Měnínskýn (myös Nesyt) lammikon kunnostustöistä. Varsinainen kalatalous kehittyi Pohořelicessa 1400-luvun lopussa ja 1500-luvun ensimmäisellä puoliskolla, kun rakennettiin siirtokouru, joka syötti Jihlava-joen vettä jo käytössä olleisiin ja uusiin lammikoihin. Suurimpiin lammikoihin kuuluvat Starý (n. 1520), Lenovický (tai Novoveský, 1536) ja Vrkoč (1552). Tätä seurasi kalatalouden stagnaatio ja vaiheittainen taantuma. Varsinainen käänne parempaan tapahtui vasta toisen maailmansodan jälkeen vuonna 1945. Lammikoita kunnostettiin ja uudistettiin, ja 1.1.1965 aloitti toimintansa kalanjalostusyhtiö Státní rybářství Pohořelice, toimipaikkanaan Pohořelice. Vuoden 1989 samettivallankumous ei merkinnyt yhtiölle välittömästi suuriakaan muutoksia, kun sen toimintaa jatkettiin valtionyhtiönä 1.1.1991. Perusluonteinen muutos tapahtui vasta yksityistämisen yhteydessä, kun 1.4.1994 perustettiin osakeyhtiö Rybníkářství Pohořelice a.s.

Břeclavin ja Znojmon hallintoalueille sijoittuva rajattu maantieteellinen alue tarjoaa ainutlaatuiset olosuhteet kalanjalostustuotannolle: emäksisen, kalkkipitoisen jankon, hedelmällisen mustamultapohjan lammikoissa ja vesijärjestelmän, jonka mineralisaatioaste on korkea. Nämä olosuhteet yhdessä ilmastotekijöiden kanssa (korkea ilman vuosikeskilämpötila, veden lämpötila ja pitkä kasvukausi) tarjoavat erinomaiset edellytykset laadukkaan ja riittävän luonnonmukaisen rehun tuotannolle lammikoissa ja siten itse kalantuotannolle. Käytetyillä karppikannoilla ei ole ratkaisevaa vaikutusta tuloksena olevan tuotteen laatuun. Ratkaiseva merkitys on paikallisten luonnonolosuhteiden yhteisvaikutuksella. Koko tuotantoprosessi kudusta aina kasvatukseen ja ruokintaan tapahtuu rajatulla maantieteellisellä alueella. Samoin kalojen prosessointi suoritetaan paikan päällä.

4.7 Valvontaelin:

Nimi: Krajská veterinární správa pro Jihomoravský kraj Inspektorát Břeclav Osoite: Nádražní 5 CZ-693 01 Hustopeče Puhelin: (420) 519 411 469, (420) 519 411 193 Faksi: (420) 519 411 188 Sähköposti: insp.breclav.kvsb@svscr.cz

4.8 Merkinnät: Merkintä ”Pohořelický kapr” on sijoitettava erottuvasti pakkauksen etupuolelle.

4.9 Kansalliset vaatimukset: —

(1) Euroopan komissio, Maatalouden ja maaseudun kehittämisen pääosasto, Maataloustuotteiden laatupolitiikan yksikkö, B-1049 Bryssel.